दो गुटों के झगड़े में गई इंजीनियरिंग छात्र की जान, पेट में घोंपा तेजधार हथियार
पंजाबी यूनिवर्सिटी में कुछ युवकों ने सोमवार को इंजीनियरिंग विभाग के एक स्टूडेंट की हत्या कर दी। मृत छात्र की पहचान गांव संगतपुरा के रहने वाले नवजोत सिंह के रूप में हुई है। वारदात को कैंपस स्थित इंजीनियरिंग विभाग के पास ही अंजाम दिया गया।
पंजाबी यूनिवर्सिटी में कुछ युवकों ने सोमवार को बीटेक के एक स्टूडेंट की हत्या कर दी। मृत छात्र की पहचान गांव संगतपुरा के रहने वाले नवजोत सिंह उर्फ प्रिंस के रूप में हुई है। वारदात को कैंपस स्थित इंजीनियरिंग विभाग के पास ही अंजाम दिया गया।
यहां पहले दो गुटों के बीच झड़प हुई। उसी दौरान हमलावरों ने स्टूडेंट के पेट में तेजधार हथियार से वार कर दिया, इससे उसकी मौत हो गई। हत्याकांड को अंजाम देकर सभी हमलावर मौके से फरार हो गए।
डॉक्टरों ने मृत घोषित किया
कैंपस के स्टूडेंट्स और अन्यों ने घायल नवजोत सिंह को पटियाला के राजिंदरा अस्पताल पहुंचाया, लेकिन डॉक्टरी जांच में उसे मृत पाया गया। इससे पहले वारदात की सूचना पर यूनिवर्सिटी का सिक्योरिटी स्टाफ और अन्य कर्मचारी घटनास्थल पर पहुंचे। उनसे सूचना मिलने पर थाना अर्बन एस्टेट से पुलिसकर्मी भी वहां पहुंचे। उन्होंने मौके पर मौजूद स्टूडेंट्स समेत अन्यों से पूछताछ की, लेकिन फिलहाल तक वारदात के कारणों का पता नहीं लग सका है।
स्टूडेंट्स ने दी यह जानकारी 
मौका-ए-वारदात पर मौजूद स्टूडेंट्स ने पुलिस को बताया कि झगड़ा दोपहर करीब 12 बजे हुआ। उस दौरान कुछ युवक इंजीनियरिंग विभाग के पास इकट्ठे हुए। यहां पहले दो गुटों के बीच झड़प हुई और उसी दौरान युवकों ने इंजीनियरिंग के स्टूडेंट नवजोत सिंह के पेट में तेजधार हथियार से वार कर दिया।
थाना अर्बन एस्टेट पुलिस मामले की जांच में जुटी है। एसएचओ अमृतवीर सिंह चहल ने बताया कि नवजोत की हत्या दो गुटों में हुए झगड़े के दौरान हुई है। मामले की जांच की जा रही है।
स्टूडेंट्स ने बताया एकतरफ खड़ा था नवजोत
स्टूडेंट्स ने नवजोत सिंह के परिजनों को बताया कि झगड़ा दो गुटों के बीच हो रहा था। उस दौरान नवजोत एकतरफ खड़ा था। लेकिन एक गुट के युवकों ने नवजोत सिंह पर भी तेजधार हथियार से हमला कर दिया। फिलहाल पुलिस यूनिवर्सिटी कैंपस में लगे CCTV कैमरों में कैद वीडियो फुटेज की मदद से हमलावरों का पता लगाने के प्रयास में जुटी है। घटनास्थल से लेकर हमलावरों के फरार होने वाले गेट तक लगे CCTV कैमरों की फुटेज खंगाली जा रही है।